ኢንተርፕራይዞች በኮቪድ ለኪሳራ እንዳይዳረጉ እየተሰራ መሆኑ ተጠቆመ
 አዲስ አበባ፦ የሥራ ዕድል ፈጠራ ኮሚሽን ማስተር ካርድ ፋውንዴሽን ከተባለ ዓለም አቀፍ ድርጅት ጋር በትብብር በኮቪድ 19 ቫይረስ ወረርሽኝ ምክንያት በአዲስ አበባ ከተማ የሚንቀሳቀሱ 24ሺ ኢንተርፕራይዞች ለኪሳራ እንዳይዳረጉ እየሰራ መሆኑን አስታወቀ ። ከ50ሺ በላይ ተቀጣሪዎች ከሥራ እንዳይፈናቀሉ ለመከላከልና ሶስት አበዳሪ የፋይናንስ ተቋማት ለኢንተርፕራይዞቹ ያለማስያዣ እንዲያበድሩ የሚያስችል 24 ነጥብ 8 ሚሊዮን ዶላር የተመደበለት ፕሮጀክት ሥራ ላይ ማዋሉን አስታወቀ፡፡ በኮሚሽኑ የሕዝብ ግንኙነትና ኮሙኒኬሽን አማካሪ ተወዳጅ እሸቱ በተለይ ለአዲስ ዘመን ጋዜጣ እንደገለጹት፤ኮሚሽኑ ከማስተርካርድ ፋውንዴሽን ጋር በትብብር የሚተገብረው ፕሮጀክት ለአደጋ ጊዜ የሚሆን መርሐ ግብር ነው። በዚሁ መሠረት በኮቪድ 19 ቫይረስ ወረርሽኝ ምክንያት በመካከለኛና በከፍተኛ ደረጃ ለኪሳራ ተጋላጭ የሆኑ 24ሺ አነስተኛና ጥቃቅን ኢንተርፕራይዞችንና 50ሺ ተቀጣሪዎችን ለመከላከል እንዲሁም አዲስ ሥራ ፈላጊዎችን ለማበረታታት ያስችላል፡፡ በኮቪድ በከፍተኛ ለኪሳራ ተጋላጭ የሆኑት ቋሚ ባልሆነ ሥራ ላይ የተሰማሩ፣በመካከለኛ ደግሞ በአገልግሎት ዘርፍ ላይ ተሰማርተው የሥራ መስተጓጎል የገጠማቸውና በገንዘብ እጥረት ቀደም ሲል የተቀበሉትን  የሥራ ትዕዛዝ ለመፈጸም ያልቻሉ መሆናቸውን ያስረዱት አማካሪዋ፤ፕሮጀክቱ በኮቪድ ምክንያት ሊቀዛቀዝ የሚችለውን ኢኮኖሚ ለመታደግና ኢትዮጵያ ለጀመረችው የረጅም ጊዜ የሥራ ዕድል ፈጠራ መርሐ ግብር የሚያግዝ መሆኑን አመልክተዋል፡፡ ስለፕሮግራሙ አተገባበርም እንደገለጹት ፣ ለኢንተርፕራይዞቹ ያለዋስትና ብድር የሚሰጡ ሶስት የፋይናንስ ተቋማት የተመረጡ ሲሆን፣ብድሩም የሚሸፈነው ከማስተር ካርድ ፋውንዴሽን በተገኘው የገንዘብ ድጋፍ ነው፡፡ በኢትዮጵያ የማስተር ካርድ ፋውንዴሽን ተወካይ አቶ ዓለማየሁ ኮንዴ ወረርሽኙ የተለያዩ ተግዳሮቶችን የሚያስከትል ቢሆንም ወደ ዕድል በመለወጥ ድርጅቱ ወረርሽኙን ለመከላከል የሚውሉ ቁሳቁሶችን ከመደገፍ ጀምሮ ከሥራ ዕድል ፈጠራ ኮሚሽን ጋር እየሰራ መሆኑን አመልክተዋል፡፡ኢትዮጵያን ጨምሮ በሚሰራባቸው ሀገሮች በተለያየ መርሐ ግብር ነድፎ እየተንቀሳቀሰ መሆኑንም ጠቁመዋል፡፡ ድርጅታቸው ኢትዮጵያ በመረጠቻቸው ግብርና፣አምራች ኢንዱስትሪ፣ቱሪዝምና ቴክኖሎጂ የሥራ ዕድል ፈጠራ ዘርፎች የገንዘብ ድጋፍ በማድረግ በአጋርነት እየሰራ መሆኑን የጠቆሙት አቶ ዓለማየሁ ፣ ወደ አንድ ነጥብ ስድስት ሚሊዮን ወጣቶችን በአምስት አመት ወደ ሥራ የሚያሰማራ ፕሮግራም ቀርጾ እየተንቀሳቀሰ ባለበት ወቅት ኮቪድ መከሰቱን ጠቁመዋል፡፡ አዲስ ዘመን ሰኔ 18/2012ለምለም መንግሥቱ